กรมการค้าต่างประเทศ เผยมูลค่าการค้าชายแดน-ผ่านแดนไทย ปี 61 มีมูลค่า 1.4 ล้านล้านบาท พร้อม ตั้งเป้าท้ายทายปี 2562 เตรียมอัดกิจกรรมเพิ่มมูลค่า เป็น1.6 ล้านล้านบาท
นายอดุลย์ โชตินิสากรณ์ (โชด-นิ-สา-กร) อธิบดีกรมการค้าต่างประเทศ เปิดเผยมูลค่าการค้าชายแดนและผ่านแดนของไทยปี 2561 มีมูลค่ารวม 1,392,629 ล้านบาท ขยายตัวร้อยละ 5.58 โดยมีมูลค่าต่ำกว่าเป้าหมายที่ตั้งไว้ที่ 1.5 ล้านล้านบาท เนื่องจากได้รับผลกระทบจากภาวะเศรษฐกิจโลกที่ผันผวน สงครามการค้า และ ความไม่มีเสถีรภาพของค่าเงินในภูมิภาค เป็นต้น และแม้ว่ารายได้ปี 2561 จะไม่เป็นไปตามที่ตั้งไว้แต่ถือว่าเป็นมูลค่าที่น่าพอใจ โดยเป็นการส่งออก 778,292 ล้านบาท ลดลงร้อยละ 0.76 และการนำเข้า 614,337 ล้านบาท เพิ่มขึ้นร้อยละ 14.8 เกินดุลการค้า 163,954 ล้านบาท ทั้งนี้แบ่งเป็นการค้าชายแดนกับประเทศเพื่อนบ้าน 4 ประเทศ มูลค่า 1,124,673 ล้านบาท เพิ่มขึ้นร้อยละ 4.01        ส่วนการค้าชายแดนแยกเป็นรายประเทศ พบว่า มาเลเซียยังครองความเป็นคู่ค้าอันดับหนึ่งของไทย มูลค่า 571,928 ล้านบาท เพิ่มขึ้นร้อยละ 1.2 รองลงมาคือ สปป.ลาว เมียนมา และกัมพูชา         สำหรับการค้าชายแดนและผ่านแดนปี 2562 กรมฯ เตรียมแผนงานผนึกกำลังภาครัฐและเอกชนจัดกิจกรรมส่งเสริมและขับเคลื่อนเศรษฐกิจตามแนวชายแดนและตามเขตพัฒนาเศรษฐกิจพิเศษให้เป็นรูปธรรมมากยิ่งขึ้น สอดรับที่ไทยจะเป็นประธานอาเซียนปี 2562 ตามแนวคิดหลัก “ร่วมมือ ร่วมใจ ก้าวไกล ยั่งยืน” โดยได้ตั้งเป้าหมายปี 2562 จะที่มูลค่า 1.6 ล้านล้านบาท ขยายตัวร้อนละ 15